KIRJALLINEN KYSYMYS E-1250/02

esittäjä(t): Werner Langen (PPE-DE) komissiolle

(6. toukokuuta 2002)

Aihe: Romanian kansalaisilta perittävät rajamaksut

Saksassa sukulaistensa luona vierailevilta romanialaisilta on tullut tieto, jonka mukaan heiltä peritään rajalla 500 euron maksu määräaikaisesta matkustusluvasta.

Voiko komissio tässä yhteydessä vastata seuraaviin kysymyksiin:

1. Onko komissio tietoinen näistä korkeista maksuista, joita Romanian kansalaisilta peritään?

2. Mikä on komission kanta näihin matkustuslupamaksuihin?

3. Mitä komissio mahdollisesti aikoo tehdä, jotta Romanian kansalaiset voisivat vierailla sukulaistensa luona joutumatta maksamaan näitä maksuja?

António Vitorinon komission puolesta antama vastaus

(14. kesäkuuta 2002)

1. Komissio on tietoinen Romanian sisäministeriön 22. marraskuuta 2001 antamasta määräyksestä, jossa vahvistetaan eurojen määrät jotka Romanian kansalaisilla on oltava mukanaan poistuessaan Romaniasta yksityismatkalle unionin jäsenvaltioihin tai muihin sellaisiin valtioihin, jotka eivät vaadi viisumia Romanian kansalaisilta.

Romanian kansalaisten on kyettävä Romanian alueelta poistuville tehtävässä lähtötarkastuksessa osoittamaan, että heillä on mukanaan nämä summat (käteisvaroja, luottokortti, matkaekkejä, pankkitakuu, vakuus tai yksityishenkilön esittämä kutsu tai todistus ylläpitositoumuksesta). Joitakin henkilöryhmiä on vapautettu tästä velvoitteesta. Näitä ovat muun muassa henkilöt, jotka vierailevat ulkomailla asuvien sukulaistensa luona tai matkustavat saamaan lääkärinhoitoa, alaikäiset lapset eräin edellytyksin, ja erilaisten konferenssien ja urheilutapahtumien osallistujat.

Romanian sisäministeriön määräyksessä ketään ei velvoiteta maksamaan rahaa saadakseen poistua Romaniasta.

2. Romanian omia kansalaisia koskevat maastapoistumissäännöt kuuluvat Romanian yksinomaiseen toimivaltaan, koska maassa ei vielä sovelleta henkilöiden vapaata liikkuvuutta koskevia yhteisön sääntöjä (joiden mukaan jäsenvaltion alueelta poistumiseen riittää voimassa olevan henkilötodistuksen tai passin esittäminen).

3. Romaniasta poistuville tehtäviä lähtötarkastuksia koskevia sääntöjä tarkasteltaessa on otettava huomioon jäsenvaltioiden nykyiset Romanian kansalaisia koskevat maahantulojärjestelyt.

Romanian kansalaiset eivät 1. tammikuuta 2002(1) jälkeen ole enää tarvinneet lyhytaikaista oleskelua varten myönnettyä viisumia matkustaessaan Schengen-valtioihin. Heidän on kuitenkin täytettävä Schengenin sopimuksen soveltamisesta tehdyn sopimuksen 5 artiklan 1 kohdassa määrätyt maahantuloehdot(2). Niihin kuuluu muun muassa velvoite, jonka mukaan maahantulijalla on oltava mukanaan toimeentuloonsa tarvittavat varat. Schengen-valtiot eivät tähän mennessä ole vahvistaneet toimeentuloon tarvittaville varoille yhteistä ohjemäärää. Osassa Schengen-valtioista on käytössä ohjeellinen rahamäärä, osassa ei(3). Ohjeellisista rahamääristä päätetään tapauskohtaisesti konkreettisen tilanteen mukaan.

Viranomaiset ottavat päätöksessään huomioon muun muassa oleskelun keston, oleskeluolosuhteet ja majoitusmuodon. Todistus ylläpitositoumuksesta tai yksityishenkilön kutsu ovat tärkeitä viitteitä arvioitaessa, riittävätkö maahantulijan varat toimeentuloon oleskelun aikana.

(1) Neuvoston asetus (EY) N:o 2414/2001, annettu 7 päivänä joulukuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun asetuksen (EY) N:o 539/2001 muuttamisesta (EYVL L 327, 12.12.2001). Irlantia ja Yhdistynyttä kuningaskuntaa lukuun ottamatta asetus sitoo kaikkia jäsenvaltioita sekä Islantia ja Norjaa.

(2) EYVL L 239, 22.9.2000.

(3) Yhteinen konsuliohjeisto, liite 7, Kansallisten viranomaisten vuosittain vahvistamat ohjeelliset rahamäärät rajojen ylityksiä varten (EYVL L 239, 22.9.2000).